醉歌
作者：陸游
朝代：宋

paragraphs: 往時一醉論斗石，坐人飲水不能敵。
横戈擊劍未足豪，落筆縱横風雨疾。
雪中會獵南山下，清曉嶙峋玉千尺。
道邊狐兔何曾問，馳過西村尋虎跡。
貂裘半脫馬如龍，舉鞭指麾氣吐虹。
不須分弓守近塞，傳檄可使腥膻空。
小冦逋誅六十載，狺狺猘子勢已窮。
聖朝好生貸孥戮，還爾舊穴去天東。